Paucs Rumantschs: Parfinchels e masets

Da Felix Giger

Il fringhel u parfinchel sco el vegn numnà en Surselva, l'utschè ch'ins numna per tudestg Buchfink, è in dals utschels che para d'avair stuì spetgar ditg sin num en terra rumantscha. In vair num rumantsch na ha el mai survegnì. Ins è stà cuntent d'emprestar dals vischins. Il num pli derasà en l'entira Rumantschia nun era ni fringhel ni franghel, ni finchel ni parfinchel, mabain il simpel finc tudestg. Quel è documentà per l'emprima giada en la "Canzun dils utschels" da 1762 sco fenc, sper parfenchel, parfinchel che deriva dal tudestg BUCHFINK. Il finc era er conuschent ordaifer il Grischun en ils dialects da l'Italia auta (trentin, furlan e venezian).
Oz è el praticamain svanì, entant ch'il parfinchel è restà il sulet num sursilvan per l'utschè, malgrà ch'il vocabulari da Carigiet (da 1882) propona in'atgna creaziun, la fringella (dal latin FRINGILLA). L'Engiadina e savens era il Surmeir sa volvan, sco tantas giadas en lur istorgia linguistica, er questa giada vers il sid. Il fringuél documentà per Sent, Ardez e Müstair, il franguell da Champell, il franghel surmiran e la frangla da Tinizong vegnan si da l'Italia. Els derivan tuts dal latin FRINGILLA. Il num interessant è il puter squinz, documentà a Fex (skinz) ed a Schlarigna (squign) e gia tar Champell (schquiss). I n'è betg segir, sch'i sa tracta dal fringhel ordinari (Buchfink) u dal fringhel da naiv (Schneefink). Il pled è fitg probabel importà da l'Italia che conuscha las expressiuns schinsòn, schinsòun, schinzòn per il fringhel ordinari. Dus nums indigens èn il fich da Sta. Maria ed il füchfüch da Puntraschigna. Els imiteschan il clom da l'utschè.
Er il maset (tudestg Kohlmeise) n'ha betg gì in meglier destin en la nomenclatura rumantscha. Il vallader parüschla para dad esser in vegl pled indigen. L'emprima attestaziun datescha dentant pir da la fin dal 19avel tschientaner (piruschla en Il Progress 1882). Il num è emprestà dal venezian parusciola, parisciula, che duess derivar dal latin Parra, Parrus "Fink, Meise". Il pled sto esser stà pauc derasà, damai che l'Engiadin'Ota surprenda il talian tschingalegra, ch'è ina cumposiziun da cincia + allegra. L'emprima attestaziun ladina datescha da 1868. Ma gia la "Canzun dils utschels" da 1762, che deriva da Schons, conuscha la cingaillegra sper il spiegelmais.
Na fitg vegls èn era ils nums surmirans sbrenzla, sbrenzligna (documentada per l'emprima giada en il "Codesch da lectura per classas superiouras", redigì dad Andrea Steier e publitgà l'onn 1929, lur era nudada per Tarasp sco sbrinzlina l'onn 1958) e la sparansigna da Casti ed Alvaschagn. Ellas vegnan tuttas dal sid. A Vincenza numnan ins l'utschè spérenzola, a Brescia speransina. Ils nums han pia da far nagut cun sbrinzla "Funke". La zensla da Tinizong è probabel vegnida sbagliada cun il zinsli, zinsli e zinzel, furmas documentadas en Surmeir e Surselva per il zaisch d'ogna (Erlenzeisig).
Il maset sursilvan è ina creaziun da cudeschs fitg giuvna. Il correspundent da Surcasti per il Dicziunari Rumantsch remartga l'onn 1926: "Maset vegn mai duvraus tier nus en discuors ed ei in num pauc enconuschent. Tier nus special numnan ins quei utschi schiglioc tschetschapera che vegn bein da siu tschi-tschi-pi ch'el fa en siu cantar". Il num popular è pia senza dubi tschetschapera, che è era documentà sco chicapera per la Val Müstair. Il maset cumpara, tenor il material dal DRG, l'emprima giada en il cudesch da scola sursilvan per 5avla classa, edì l'onn 1899. La derasaziun actuala è d'attribuir als cudeschs da scola. L'origin è cler, la basa furma il tudestg svizzer Meis, Meisli. La medema expressiun, dentant en la varianta tirolaisa è da chattar en ils nums jauers mos, mosel, moisin. In auter num popular probabel bain derasà era calger. El è attestà per Surmeir, ma cumpara gia l'onn 1857 en il cudesch da leger da Placi Condrau. Il num deriva dal cumportament da l'utschè che marcla cun ses bec sin ils sems ch'el vul avrir sco in chalger che pitga ses tgirom. Il num da glemarezgias, che fa endament il clom dal maset, è probabel ina creaziun persunala da pader Alexander Lozza.
Dal reminent na vegniva il pled parfinchel betg duvrà exclusivamain per il "Buchfink". L'autur Placi Condrau dovra quel cleramain cun la significaziun dal maset en ses cudesch da scola menziunà. Quest dilemma resorta gia da la "Canzun dils utschels" che fa las classificaziuns suandantas: Ilg parfincel, Ilg parfencel d'autra sort, Il parfencel chietschen, il parfencel cotschen d'autra sort. Ina terminologia tut autra che clera!
Pertge han fringhels e masets uschè paucs nums propi rumantschs? Perquai che l'interess per ils utschellins n'è probabel mai stada ina occupaziun fitg populara.